
BIROUL PERMANENT

AL

CAMEREI DEPUTAŢILOR

Vă înaintăm, alăturat, raportul comun asupra proiectului de Lege privind aprobarea Ordonanţei de urgenţă a Guvernului nr.158/2020 pentru aprobarea Programului de finanţare „Fondul de acţiune în domeniul managementului energiei durabile”, transmis Comisiei pentru buget, finanţe şi bănci şi Comisiei pentru administraţie publică şi amenajarea teritoriului, pentru dezbatere pe fond, cu adresa nr. PLx.622 din 12 octombrie 2020. 
În raport cu obiectul şi conţinutul său, proiectul de Lege face parte din categoria legilor ordinare.
	PREŞEDINTE,
	       PREŞEDINTE,
	

	Simona BUCURA-OPRESCU 


	Bogdan - Iulian HUŢUCĂ

RAPORT COMUN
asupra proiectului de Lege privind aprobarea Ordonanţei de urgenţă a Guvernului nr.158/2020 pentru aprobarea Programului de finanţare „Fondul de acţiune în domeniul managementului energiei durabile"

 În conformitate cu prevederile art. 95 şi art. 117 alin. (3) din Regulamentul Camerei Deputaţilor, republicat, Comisia pentru buget, finanţe şi bănci şi Comisia pentru administraţie publică şi amenajarea teritoriului, au fost sesizate, prin adresa nr. PLx.622 din 12 octombrie  2020,  spre dezbatere pe fond, în procedură de urgenţă, cu proiectul Lege privind aprobarea Ordonanţei de urgenţă a Guvernului nr.158/2020 pentru aprobarea Programului de finanţare „Fondul de acţiune în domeniul managementului energiei durabile".


Conform prevederilor art. 75 din Constituţia României, republicată şi ale art. 92, alin. (9) din Regulamentul Camerei Deputaţilor, republicat, Camera Deputaţilor este Cameră decizională. 

Acest proiect de Lege a fost adoptat de Senat, în calitate de primă Cameră sesizată, în şedinţa din 7 octombrie 2020, cu respectarea prevederilor art.76 alin.(2) din Constituţia României, republicată.

La dezbaterea proiectului de Lege s-au avut în vedere avizele favorabile ale Consiliului Legislativ, Comisiei pentru transporturi şi infrastructură, Comisiei pentru industrii şi servicii şi Comisiei pentru mediu şi echilibru ecologic.

Proiectul de Lege supus dezbaterii, are ca obiect de reglementare aprobarea "Programului de finanţare a Fondului de acţiune în domeniul managementului energiei durabile-FAED", coordonat de Ministerul Dezvoltării, Lucrărilor Publice şi Administraţiei.  

Programul are ca obiectiv general contribuţia la susţinerea managementului energiei durabile la nivelul localităţilor sărace/subdezvoltate din România, prin îmbunătăţirea infrastructurii municipale, sporirea capacităţii şi gradului de conştientizare cu privire la eficienţa energetică şi energia regenerabilă, pentru creşterea accesibilităţii la resurse şi a calităţii vieţii, pentru a promova dezvoltarea economică şi a oferi un răspuns la schimbările climatice. Programul se implementează în perioada cuprinsă între data intrării în vigoare a ordonanţei de urgenţă şi până la finele anului 2025. 


Fondul are ca surse de finanţare sumele gestionate de autoritatea de plată, rămase neutilizate în cadrul proiectului „Fondul de acţiune în domeniul managementului energiei durabile”, finanţat în cadrul Programului de Cooperare Elveţiano-Român, vizând reducerea disparităţilor economice şi sociale în cadrul Uniunii Europene extinse; sumele rămase neutilizate, la data intrării în vigoare a ordonanţei de urgenţă, din soldul Fondului Elveţian de Contrapartidă, precum şi sume din bugetele locale.

Potrivit prevederilor art. 62 şi art. 64 din Regulamentul Camerei Deputaţilor, republicat, examinarea proiectului de Lege a avut loc în şedinţe separate.

Membrii Comisiei pentru administraţie publică şi amenajarea teritoriului au examinat proiectul de Lege în şedinţa online din 26 octombrie 2020. La lucrările Comisiei au fost prezenţi deputaţi conform listei de prezenţă. În conformitate cu prevederile art. 56 din Regulamentul Camerei Deputaților, republicat, la dezbaterea din cadrul Comisiei  a participat în calitate de invitat, domnul Augustin- Cătălin Iapă, Secretar de stat în cadrul Ministerului Lucrărilor Publice, Dezvoltării şi Administraţiei.

Membrii Comisiei pentru buget, finanţe şi bănci au examinat proiectul de Lege, în ședință cu prezenţă fizică şi online din data de 9 noiembrie 2021.  La lucrările Comisiei, și-au înregistrat prezența deputații, conform listei de prezență, iar la dezbatere a participat, în calitate de invitat, doamna  Vasilica Baciu, director direcţia pentru strategii şi reforme în administraţia publică în cadrul Ministerului Dezvoltării, Lucrărilor Publice și Administrației.

În urma examinării proiectului de Lege şi a opiniilor exprimate, membrii celor două comisii au hotărât,  cu  majoritate de voturi, să propună plenului Camerei Deputaților un raport comun de adoptare a proiectului de Lege privind aprobarea Ordonanţei de urgenţă a Guvernului nr.158/2020 pentru aprobarea Programului de finanţare „Fondul de acţiune în domeniul managementului energiei durabile, în forma adoptată de Senat.
În raport cu obiectul şi conţinutul său, proiectul de Lege face parte din categoria legilor ordinare.

	PREŞEDINTE,
	       PREŞEDINTE,


	Simona BUCURA-OPRESCU 
SECRETAR,
Radu-Marcel TUHUŢ
Şef serviciu,

Nicoleta Toma
Consilier parlamentar,

Elena Hrincescu 
	Bogdan - Iulian HUŢUCĂ
       SECRETAR,
Iulius – Marian FIRCZAK
Şef serviciu,
Giorgiana Ene

Expert parlamentar,

Laura Elena Gheorghe


	
	


